פול קולן

פול אלפרד קולן (באנגלית: Paul Alfred Cullen; 13 בפברואר 1909 – 7 באוקטובר 2007) היה קצין צבא יהודי-אוסטרלי שהצטיין במיוחד בקרבות על שביל קוקודה במהלך מלחמת העולם השנייה. מייג'ור גנרל בצבא האוסטרלי.
 ביוגרפיה
נולד בשם פול אלפרד כהן, הצעיר משלושת ילדיהם של סמואל ועלמה כהן. אביו היה איש עסקים. בגיל 18 התגייס לשירות חובה, במהלך השירות עבר קורס מש"קים. לאחר סיום השירות למד ראיית-חשבון ועבד בתחום. במקביל לעבודתו המשיך לשרת בכוחות המילואים (שכונו "המיליציה האוסטרלית"). בשנת 1931 הוסמך לקצין מילואים. בשנת 1935 הועלה לדרגת קפטן במילואים ומונה למפקד סוללת תותחי חוף (במילואים). בשנת 1936 פתח (עם בן דודו) את קרן הנאמנות הראשונה באוסטרליה והפך פעיל מאוד בסיוע לפליטים יהודים מגרמניה הנאצית ובכלל מעורב בהנהגת הקהילה היהודית תוך הקמת ארגון ליברלי יהודי בשם "בית-הכנסת עמנואל".

עם פרוץ מלחמת העולם השנייה התגייס פול קולן לשירות קבע בצבא האוסטרלי. הוא מונה למפקד פלוגה בגדוד השני של חטיבה 16 בדיוויזיה ה-6. בפברואר 1940 הגיעה החטיבה ה-16 לאחר מסע של חודש וחצי מסידני לקנטרה שבמצרים ומשם הועברה לארץ ישראל. גדוד, בו שירת פול קולן, הוצב במחנה ג'וליס. באוקטובר 1940 הועברה החטיבה לחילואן שבמצרים, שם הצטרפה לשאר היחידות של הדיוויזיה ה-6 האוסטרלית. בנובמבר 1940 הועלה פול קולן לדרגת מייג'ור ומונה למפקד פלוגת מפקדה בגדוד. בדצמבר 1940 נכנס גדודו ללחימה מול האיטלקים באזור ברדיה. בתחילת 1941 השתתף הגדוד בכיבוש טוברוק.

במרץ 1941 הועברה הדיוויזיה האוסטרלית ליוון, בכדי לעזור לצבא היווני להתמודד מול הצבא הגרמני והאיטלקי. במהלך המערכה על יוון נלחם גדודו של קולן בצפון יוון. לאחר קריסת הצבא היווני במזרח מקדוניה (מה שחשף את אגף הדיוויזיה האוסטרלית ) החלה הנסיגה של האוסטרלים דרומה. גדודו של פול קולן התפצל לכמה כוחות, תוך כדי נסיגה. הוא הוביל כוח של כ-80 חיילים מהגדוד, כאשר בדרך מצטרפים אליו חיילים אוסטרלים וניו זילנדים נוספים. אל חוף הים האגאי הוא הגיע, עם כ־270 איש. שם הצליח פול קולן לארגן ספינת משא יוונית והפליג בה עם כל חייליו לכרתים. באי מונה פול קולן לפקד על גדוד מאולתר, שהורכב מחיילים אוסטרלים מיחידות שונות. הגדוד בפיקודו הגן על נמל ספקיה, ששימש כנקודת פינוי הכוחות הבריטים מכרתים. קולן היה אחד האחרונים שעזב את כרתים. הוא ושאר חיילי הגדוד הועברו לארץ ישראל המנדטורית.

בארץ ישראל מונה פול קולן למפקד זמני של הגדוד השני בחטיבה האוסטרלית ה-16. הוא ארגן את הגדוד מחדש והכין אותו ללחימה במזרח התיכון. אך במרץ 1942 החטיבה ה-16 הועברה לאי ציילון, שם הועלה קולן לדרגת לוטננט קולונל ומונה למפקד קבוע של הגדוד. הוא שהה באי עד אוגוסט, אז הועבר הגדוד לאוסטרליה ומשם נשלח לפפואה גינאה החדשה, להילחם בכובשים היפנים. הגדוד בפיקודו של פול קולן השתתף בלחימה על שביל קוקודה - דרך אסטרטגית באי, עד ינואר 1943. הגדוד הוביל למעשה את המתקפה של האוסטרלים על מתחמים מבוצרים של היפנים, שהוקמו לאורך השביל. על הישגיו והצלחותיו בקרבות אלו עוטר פול קולן באות השירות המצוין. במהלך הקרבות הוא חלה במלריה בצורה חמורה ופונה לטיפול רפואי באוסטרליה.

לאחר שהחלים מהמחלה המשיך פול קולן לפקד על הגדוד השני של חטיבה ה-16 עד סוף המלחמה. הוא חזר עם הגדוד לפפואה גינאה החדשה בדצמבר 1944 ולחם שם עד סוף המלחמה, עם תקופות מנוחה קצרות באוסטרליה. לאחר כניעת היפנים שירת במפקדת החטיבה ה-16. בתום המלחמה צומצם הצבא האוסטרלי הסדיר באופן משמעותי. פול קולן אומנם חזר לחיים אזרחיים, אך המשיך לשרת בכוחות המילואים. בשנת 1950 הוא הקים (עם כמה שותפים) בנק למסחר, שהתמחה במתן הלוואות לחוואים. בשנת 1955 הוא מונה למפקד חטיבה 14 במילואים והועלה לדרגת בריגדיר גנרל. בהמשך היה סגן מפקד הדיוויזיה האוסטרלית הראשונה. בשנת 1961 הוא הועלה לדרגת מייג'ור גנרל ומונה לחבר במועצת הצבא ( Military Board), גוף שניהל למעשה את צבא המילואים. בשנת 1966 פרש פול קולן משירות המילואים.

בשנת 1981 הקים פול קולן המועצה למען הפליטים האוסטרלית ( Refugee Council of Australia). הוא היה חבר פעיל בקהילה היהודית של ניו סאות' ויילס ונשיא הארגון היהודי למען רווחת הפליטים. בשנת 2002 הוצג דיוקנו של פול קולן בגלריית הדיוקנאות הלאומית בעיר קנברה.

קישורים חיצוניים
 על לחימתו של פול קולן בקרב שביל קוקודה 
 ביוגרפיה קצרה של פול קולן
הערות שוליים

קטגוריה:גנרלים אוסטרלים
קטגוריה:אנשי צבא אוסטרלים במלחמת העולם השנייה
קטגוריה:יהודים בצבא האוסטרלי
קטגוריה:גנרלים יהודים
קטגוריה:בנקאים
קטגוריה:מפקדים במסדר האימפריה הבריטית
קטגוריה:מעוטרי אות השירות המצוין
קטגוריה:מסדר אוסטרליה: עמיתים
קטגוריה:אוסטרלים שנולדו ב-1909
קטגוריה:נפטרים ב-2007